b'\n_START_ARTICLE_\nEloi Badia i Casas\n_START_SECTION_\nBarcelona Energia\n_START_PARAGRAPH_\nBadia \xc3\xa9s un dels principals art\xc3\xadfexs de la creaci\xc3\xb3 de Barcelona Energia, l\'empresa de titularitat p\xc3\xbablica que opera com a comercialitzadora d\'energia en \xc3\xa0mbit metropolit\xc3\xa0 des del gener del 2019. Fou una de les mesures durant el seu mandat com a vicepresident de Medi Ambient d\'AMB. Barcelona Energia \xc3\xa9s la primera empresa p\xc3\xbablica en oferir electricitat a preu de mercat i de proced\xc3\xa8ncia renovable. A m\xc3\xa9s, \xc3\xa9s una de les primeres comercialitzadores en operar com a representant entre petits productors d\'electricitat en el mercat el\xc3\xa8ctric, possibilitant aix\xc3\xad que particulars de Barcelona puguin vendre l\'energia sobrant generada per ells mateixos (a trav\xc3\xa9s de plaques solars instal\xc2\xb7lades en els terrats, per exemple).\n_START_SECTION_\nMunicipalitzaci\xc3\xb3 del servei de l\'aigua\n_START_PARAGRAPH_\nCom a responsable pol\xc3\xadtic del servei d\'aigua a Barcelona, ha estat la figura que m\xc3\xa9s ha lluitat per una municipalitzaci\xc3\xb3 de l\'aigua. Despr\xc3\xa9s de presentar varis informes on s\'apunt\xc3\xa0ven diverses irregularitats per part d\'Aig\xc3\xbces de Barcelona, l\'empresa p\xc3\xbablico-privada encarregada del subministrament de l\'aigua a Barcelona, va donar suport a una consulta de l\'Ajuntament de Barcelona, proposada per organitzacions civils, que pregunt\xc3\xa9s a la ciutadania de Barcelona si estava a favor de la remunicipalitzaci\xc3\xb3 de l\'aigua. La negativa d\'alguns partits de l\'oposici\xc3\xb3 va impedir la celebraci\xc3\xb3 d\'aquesta consulta.\n_START_SECTION_\nFuner\xc3\xa0ria p\xc3\xbablica\n_START_PARAGRAPH_\nCom a conseller de Serveis Funeraris, Badia va apostar per l\'abaratiment de les tarifes actuals i per la creaci\xc3\xb3 d\'una funer\xc3\xa0ria de gesti\xc3\xb3 p\xc3\xbablica. Tot i que no va poder aconseguir la creaci\xc3\xb3 d\'una empresa funer\xc3\xa0ria p\xc3\xbablica per culpa dels vots en contra de l\'oposici\xc3\xb3, el mar\xc3\xa7 del 2018 va ordenar les tarifes de Serveis Funeraris de Barcelona i va aconseguir oferir un servei a un preu m\xc3\xadnim de 1.800\xe2\x82\xac (abans, el servei m\xc3\xa9s barat costava 4.200\xe2\x82\xac).\n_START_SECTION_\nTurisme\n_START_PARAGRAPH_\nBadia \xc3\xa9s un dels defensors de reduir el turisme a la ciutat aix\xc3\xad com el seu impacte econ\xc3\xb2mic. El regidor impulsa un pla dotat amb 25 milions d\'euros per reformar el Park G\xc3\xbcell fins al 2022 amb l\'objectiu de reduir la massificaci\xc3\xb3 tur\xc3\xadstica al mateix. En aquest sentit va expressar la voluntat de reduir l\'exposici\xc3\xb3 del parc a la promoci\xc3\xb3 internacional de la ciutat i la necessitat de monitorar de forma m\xc3\xa9s exhaustiva el perfil dels visitants.\n_START_SECTION_\nCementiri de Montju\xc3\xafc\n_START_PARAGRAPH_\nLa gesti\xc3\xb3 dels Serveis Funeraris de la ciutat per part de Badia \xc3\xa9s questionada despr\xc3\xa9s de l\'ensorrament de 144 n\xc3\xadnxols, ocorregut suposadament per treballs realitzats de forma inadequada. Les fam\xc3\xadlies afectades han denunciat que l\'empresa municipal dirigida per Badia va vetar l\'acc\xc3\xa9s als seus advocats despr\xc3\xa9s de con\xc3\xa8ixer-se que amb l\'enfonsament es van barrejar les restes de diferents difunts._NEWLINE_Despr\xc3\xa9s que la S\xc3\xadndica de Barcelona inst\xc3\xa9s l\'Ajuntament a indemnitzar les fam\xc3\xadlies afectades, l\'equip de Colau va oferir entre 1.600 i 6.000 euros per n\xc3\xadnxol.\n_START_SECTION_\nPol\xc3\xa8miques\n_START_PARAGRAPH_\nDurant els disturbis al barri de Gr\xc3\xa0cia de 2015, Badia va ser un dels protagonistes en ser tamb\xc3\xa9 regidor del districte i haver estat acusat de "desapar\xc3\xa8ixer" durant els dies de m\xc3\xa9s conflictivitat. L\'alcaldessa de la ciutat Ada Colau finalment va haver de liderar les negociacions per posar fi a les cr\xc3\xadtiques rebudes per la gesti\xc3\xb3 del regidor._NEWLINE_Entitats vinculades a Badia tamb\xc3\xa9 han estat acusades de ser afavorides per l\'Ajuntament de Barcelona mitjan\xc3\xa7ant subvencions, com \xc3\xa9s el cas d\'Enginyers sense Fronteres.'